Správa 
o výsledku posúdenia dvojstrannej zmluvnej základne medzi Slovenskou republikou a Albánskou republikou

Slovenská republika po rozdelení Českej a Slovenskej Federatívnej Republiky sukcedovala do všetkých mnohostranných a dvojstranných medzinárodných zmlúv, ktorými bola ČSFR viazaná. Sukcesia sa uskutočnila v súlade s článkom 153 Ústavy SR a vyhlásením NR SR zo dňa 3. decembra 1992, v zmysle čoho sa Slovenská republika považuje od 1. januára 1993 za viazanú týmito zmluvami. Záväzky zo zmlúv, do ktorých SR sukcedovala, nie je potrebné potvrdzovať vo vzťahu k iným štátom osobitným právnym aktom.
 
	Na základe medzinárodných zvyklostí sa však s jednotlivými štátmi uskutočňuje posúdenie bilaterálnej zmluvnej základne. Výsledkom procesu je vypracovanie zoznamu dvojstranných zmluvných dokumentov, ktoré zostávajú v platnosti, resp. ktoré sa z dôvodu neaktuálnosti, prekonania a nadbytočnosti rušia. V rámci tohto procesu je nutné postupovať v súlade s vnútroštátnymi právnymi predpismi a návrhy na ukončenie platnosti medzinárodných zmlúv sa predkladajú na schválenie orgánu, z ktorého plnej moci boli zmluvy uzavreté.
 
	Proces posúdenia zmluvnej základne sa nedotýka zmlúv, ktoré boli uzavreté po vzniku Slovenskej republiky, t.j. po 1. januári 1993.

SR registrovala 22 zmluvných dokumentov podpísaných medzi Československom a Albánskom, platných k 31. decembru 1992, ktoré boli predmetom sukcesie SR.

Vo vzťahu k Albánsku sa začalo posudzovanie zmluvných dokumentov uzavretých v období 1952 - 1992, v apríli 1998 medzirezortným pripomienkovým konaním, ktoré bolo ukončené v auguste 1998. Pripravované expertné rokovania  medzi Slovenskom a Albánskom sa však neuskutočnili. 

V septembri 2000 na základe nového medzirezortného pripomienkového konania sa vytvoril nový návrh a zoznam zmlúv, ktoré treba ponechať v platnosti a ktorých platnosť by sa mala skončiť. Následne na to sa v marci 2001 v Tirane uskutočnili expertné rokovania a s albánskou stranou sa podarilo dospieť k dohode o platnosti dvojstranných zmlúv vo vzájomnom vzťahu Slovenskej republiky a Albánska. 

Nevyriešenou zostala iba otázka platnosti Protokolu medzi vládou Českej a Slovenskej Federatívnej republiky a vládou Albánskej republiky o vysporiadaní vzájomných pohľadávok a záväzkov v platobných vzťahoch existujúcich k 31. decembru 1991 (Tirana, 23. januára 1992) (ďalej len „protokol“). Slovenská strana navrhovala predmetný protokol ponechať v platnosti, albánska strana naopak navrhovala platnosť  protokolu ukončiť. 

V septembri 2001 sa uskutočnili trojstranné rokovania expertov Slovenskej republiky, Českej republiky a Albánskej republiky ohľadne vysporiadania  albánskeho dlhu vzniknutého vo vzťahu k bývalému Československu s návrhom vyriešiť aj otázku ďalšej platnosti, resp. skončenia platnosti predmetného protokolu.

Otázku ukončenia platnosti protokolu sa obidve strany dohodli vyriešiť prostredníctvom uzatvorenia novej Dohody medzi vládou Slovenskej republiky a vládou Albánskej republiky o reštrukturalizácii a splatení záväzku Albánskej republiky voči Slovenskej republike (ďalej len „dohoda o splatení záväzku“).
 
Dohoda o splatení záväzku bola podpísaná v Bratislave 25. marca 2005 a nadobudla platnosť 17. novembra 2005.
Po nadobudnutí platnosti dohody o splatení záväzku už nič nebránilo ukončeniu revízie zmluvnej základne. Obe strany si diplomatickou cestou potvrdili zoznam zmlúv, ktorých platnosť má byť ponechaná, resp. ktorých platnosť sa má ukončiť.

Slovenská a albánska strana sa zhodli na tom, že:

1.  v platnosti zostáva 6 zmluvných dokumentov uvedených v Prílohe 1.

2. Obe strany si želajú ukončiť platnosť zmluvných dokumentov  uvedených v Prílohe 2.  Návrh na ukončenie zmlúv vládneho typu (zmluvy č. 1 – č. 8 Prílohy 2) sa  podľa vnútroštátneho právneho poriadku SR  predkladajú  vláde SR. Zmluvy č. 9 a č. 10 Prílohy 2 sú zmluvy rezortného charakteru, a preto nie je potrebný na ukončenie ich platnosti súhlas vlády SR.

3. Platnosť zmluvných dokumentov uvedených v Prílohe 3 zanikla nadobudnutím platnosti nových dohôd alebo dohodou zmluvných strán. Z hľadiska vnútroštátneho právneho poriadku Slovenskej republiky nie je potrebné prijímať osobitné rozhodnutie o ukončení platnosti zmlúv, teda nie je potrebné, aby s ich zrušením vláda vyslovovala osobitný súhlas. 

4. Potvrdenie dvojstrannej zmluvnej základne medzi Slovenskou republikou a Albánskou republikou sa uskutoční výmenou nót o splnení vnútroštátnych podmienok pre nadobudnutie platnosti Protokolu medzi Ministerstvom zahraničných vecí Slovenskej republiky a Ministerstvom zahraničných vecí Albánskej republiky  o platnosti dvojstranných zmlúv podpísaných medzi bývalou Českou a Slovenskou Federatívnou republikou a Albánskou republikou, podpísaný v Bratislave, 9. decembra 2005.

Príloha 1

Zoznam zmluvných dokumentov, ktoré zostávajú v platnosti vo vzájomných vzťahoch medzi Slovenskou republikou a Albánskou republikou.

1. Dohoda medzi  Československou republikou a Ľudovou republikou albánskou o kultúrnej spolupráci (Tirana, 1. decembra 1952)							

2. Dohoda medzi vládou Československej republiky a vládou Albánskej ľudovej republiky o leteckej doprave (Tirana, 30. mája 1958)							

3. Konzulárna zmluva medzi Československou republikou a Albánskou ľudovou republikou (Tirana, 16. januára 1959, č.96/1960 Zb.) 				

4. Zmluva medzi Československou republikou a Albánskou ľudovou republikou o právnej pomoci vo veciach občianskych, rodinných a trestných (Praha, 16. januára 1959, č.97/1960 Zb.) 

5. Dohoda medzi vládou Českej a Slovenskej Federatívnej Republiky a vládou Albánskej ľudovej socialistickej republiky o medzinárodnej cestnej doprave (Praha, 7. januára 1991)							
6. Dohoda medzi  vládou Českej a Slovenskej Federatívnej Republiky a vládou Albánskej republiky o zrušení vízovej povinnosti pre držiteľov diplomatických a služobných pasov, uzatvorenej výmenou nót (Praha 26.11./Tirana 30.11.1991)     

Príloha 2	

Zoznam zmluvných dokumentov, ktorých platnosť sa ukončí vo vzájomných vzťahoch medzi Slovenskou republikou a Albánskou republikou.

1. Dohoda medzi vládou Československej republiky a vládou Albánskej ľudovej republiky o poskytnutí úveru na prieskum železoniklových ložísk v oblasti Elbasan-Pishkash-Pogradec  Albánskej ľudovej republiky (Praha, 8. februára 1956)

2. Dohoda medzi vládou Československej republiky a  vládou Albánskej ľudovej republiky o prieskume a využití železoniklových ložísk v oblasti Elbasan-Pishkash-Pogradec  Albánskej ľudovej republiky (Praha, 8. februára 1956)	

3. Prvý dodatok k Dohode medzi vládou Československej republiky a  vládou Albánskej ľudovej republiky o prieskume a využití železoniklových ložísk v oblasti Elbasan-Pishkash-Pogradec  Albánskej ľudovej republiky zo dňa 8. februára 1956 (Tirana, 4. júna 1956)

 4. Dohoda medzi vládou Československej republiky a  vládou Albánskej ľudovej republiky o úvere na dodávku tovaru z Československej republiky do Albánskej ľudovej republiky v rokoch 1956 - 1960	(Praha, 5. augusta 1957)	
	
5. Dohoda medzi vládou Československej republiky a vládou Albánskej ľudovej republiky o poskytnutí úveru na využitie železo-niklového ložiska Pishkash-Východ v Albánskej ľudovej republike (Tirana, 5. mája 1958)	

6. Druhý dodatok k Dohode medzi vládou Československej republiky a  vládou Albánskej ľudovej republiky o prieskume a využití železoniklových ložísk v oblasti Elbasan-Pishkash-Pogradec  Albánskej ľudovej republiky zo dňa 8. februára 1956 (Tirana,4. mája 1958)

7. Dodatok k druhému doplneniu k Dohode medzi vládou Československej republiky a  vládou Albánskej ľudovej republiky o prieskume a využití železoniklových ložísk v oblasti Elbasan-Pishkash-Pogradec  Albánskej ľudovej republiky zo dňa 8. februára 1956 podpísanej  dňa 5. mája 1958 o ocenení kobaltu, ktorý obsahuje  železoniklová ruda dodávaná z Albánskej ľudovej republiky do ČSSR. (Tirana, 3. október 1973)

 8. Protokol medzi vládou Československej republiky a Radou ministrov Albánskej ľudovej republiky o úprave vzájomných kurzových vzťahov medzi korunou československou a albánskym lekom v oblasti neobchodných platieb (Tirana, 2. november 1983)
			
9. Dohoda o poštovom, telegrafickom a telefonickom styku (ČSR-Albánsko) (Praha, 23. septembra 1959)

10. Protokol medzi FMZO ČSSR a MZO AĽSR o Podmienkach pre dodávky tovaru a platieb medzi organizáciami oprávnenými na zahraničnoobchodnú činnosť ČSSR a podniky zahraničného obchodu AĽSR (Tirana, 6. apríla 1987) 

Príloha 3

Zoznam zmluvných dokumentov, ktorých platnosť  bola už ukončená vo vzájomných vzťahoch medzi Slovenskou republikou a Albánskou republikou.

1. Dohoda medzi Československou republikou a Albánskou republikou o spolupráci v oblasti sociálneho zabezpečenia (Praha, 30. júna 1960)

2. Dohoda medzi vládou Českej a Slovenskej Federatívnej republiky a vládou Albánskej republiky o vzájomnom obchode a platbách po 1. januári 1992 (Tirana, 23. januára 1992)

3. Dohoda medzi vládou Československej republiky a  vládou Albánskej ľudovej republiky v o spolupráci a vzájomnej pomoci v odbore colníctva (Trirana, 17. október 1960) 

4. Obchodná dohoda medzi vládou Českej a Slovenskej Federatívnej republiky a vládou Albánskej ľudovej socialistickej republiky (Praha, 26 októbra 1990, č. 365/1991 Zb.) 

 5. Protokol medzi vládou Českej a Slovenskej Federatívnej republiky a vládou Albánskej republiky o vysporiadaní vzájomných pohľadávok a záväzkov v platobných vzťahoch existujúcich k 31. decembru 1991 (Tirana 23. január 1992) 

6. Dohoda uzatvorená výmenou nót o obnovení vízovej činnosti medzi Československou socialistickou republikou a Albánskom (5.12/9.12.1961) (Praha, 9. decembra 1961)